CELEX: 32011D0089
Language: fi
Date: 2011-02-08 00:00:00
Title: 2011/89/EU: Komission päätös, annettu 8 päivänä helmikuuta 2011 , unionin Alankomaille myöntämästä rahoitusosuudesta Q-kuumeen tutkimukseen (tiedoksiannettu numerolla K(2011) 554)

9.2.2011   
            
            
               FI
            
            
               Euroopan unionin virallinen lehti
            
            
               L 34/72
            
         KOMISSION PÄÄTÖS,
   annettu 8 päivänä helmikuuta 2011,
   unionin Alankomaille myöntämästä rahoitusosuudesta Q-kuumeen tutkimukseen
   (tiedoksiannettu numerolla K(2011) 554)
   (Ainoastaan hollanninkielinen teksti on todistusvoimainen)
   (2011/89/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tietyistä eläinlääkintäalan kustannuksista 25 päivänä toukokuuta 2009 tehdyn neuvoston päätöksen 2009/470/EY (1) ja erityisesti sen 23 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 (2), jäljempänä ’varainhoitoasetus’, ja erityisesti sen 75 artiklan,
   ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 soveltamissäännöistä 23 päivänä joulukuuta 2002 annetun komission asetuksen (EY, Euratom) N:o 2342/2002 (3), jäljempänä ’soveltamissäännöt’, ja erityisesti sen 90 artiklan,
   sekä katsoo seuraavaa:
   
               (1)
            
            
               Varainhoitoasetuksen 75 artiklassa ja soveltamissääntöjen 90 artiklan 1 kohdassa säädetään, että ennen kuin unionin talousarviosta sitoudutaan menoihin, on tehtävä rahoituspäätös, jossa määritetään rahoitettavia menoja aiheuttavan toiminnan keskeiset osat ja jonka tekee toimielin tai sen valtuuttamat viranomaiset.
            
         
               (2)
            
            
               Q-kuume on herkästi tarttuva zoonoosi, jonka aiheuttaa taudinaiheuttaja Coxiella burnetii, jota esiintyy yleisesti lähes kaikissa maailman maissa. Monet kotieläiminä pidettävät ja luonnonvaraiset eläimet voivat kantaa tautia, mutta sitä esiintyy eniten nautakarjassa, vuohissa ja lampaissa.
            
         
               (3)
            
            
               EU:ssa ei ole yhdenmukaistettuja sääntöjä eläimissä esiintyvään Q-kuumeeseen liittyvistä ilmoitus- tai valvontamenettelyistä. Tautien valvontatoimenpiteet toteutetaan yleensä kansallisella, alueellisella tai jopa maatilatasolla.
            
         
               (4)
            
            
               Euroopan elintarviketurvallisuusviranomaisen 27 päivänä huhtikuuta 2010 antaman lausunnon (4) mukaan Q-kuumeen kokonaisvaikutus ihmisten ja kotieläiminä pidettävien märehtijöiden terveyteen EU:n jäsenvaltioissa on suhteellisen vähäinen. Tietyissä epidemiologisissa olosuhteissa ja tiettyjen riskiryhmien ollessa kyseessä niiden vaikutukset kansanterveyteen ja siten myös niiden yhteiskunnalliset ja/tai taloudelliset vaikutukset voivat kuitenkin olla huomattavia.
            
         
               (5)
            
            
               Alankomaissa havaittiin vuosina 2008 ja 2009 ihmisissä todettujen Q-kuumetartuntojen määrän huomattavaa kasvua, ja ihmisten tartuntoihin liittyi myös useita kuolemantapauksia. Epidemiologisissa tutkimuksissa ilmeni yhteyttä siihen, että alueella on suuria lypsykuttutiloja ja että sinne on syntynyt viime vuosikymmenen aikana paljon tämäntyyppistä maidontuotantoa. Edellä mainitussa Euroopan elintarviketurvallisuusviranomaisen lausunnossa korostettiin kuitenkin, että vuonna 2005 eläinpopulaatiossa esiintyneiden kliinisten ongelmien ja vuonna 2007 ilmenneen ihmisissä esiintyneiden tapausten määrän kasvun syitä ei vielä tunneta täysin.
            
         
               (6)
            
            
               Alankomaiden maatalous-, luonto- ja elintarvikeministeriö toimitti 24 päivänä maaliskuuta 2010 päätöksen 2009/470/EY mukaisen pyynnön, joka koski taudin dynamiikkaa ja kotieläiminä pidettäviin märehtijöihin kohdistuvien mahdollisten valvontatoimenpiteiden, kuten vuohien rokotusten, tehokkuutta koskevien teknisten ja tieteellisten tutkimusten osarahoitusta.
            
         
               (7)
            
            
               Tutkimuksissa, joihin Alankomaat on pyytänyt osarahoitusta, tutkitaan muun muassa seuraavia aiheita: i) Alankomaissa eri eläinlajeissa esiintyvien Coxiella burnetii -taudinaiheuttajan eri genotyyppien luonnehdinta ja mahdolliset erot niiden virulenssissa; ii) Coxiella burnetii -taudinaiheuttajan patogeenisuus tiineissä ja ei-tiineissä kutuissa; iii) Coxiella burnetii -taudinaiheuttajan elinkyky lannassa sekä iv) sopivat desinfiointitavat.
            
         
               (8)
            
            
               Päätöksen 2009/470/EY 22 artiklan mukaisesti unioni voi toteuttaa tai auttaa jäsenvaltioita tai kansainvälisiä järjestöjä toteuttamaan teknisiä tai tieteellisiä toimenpiteitä, jotka ovat tarpeen eläinlääkintäalan EU-lainsäädännön tai eläinlääkäreiden koulutuksen kehittämiseksi.
            
         
               (9)
            
            
               Alankomaissa suoritettaville Q-kuumetta koskeville tutkimuksille olisi myönnettävä rahoitustukea, sillä tutkimustulosten avulla voidaan saada uutta tietoa, joka myötävaikuttaa eläinlääkintäalaa koskevan unionin lainsäädännön kehittämiseen, erityisesti taudin valvontaa ja siitä raportointia koskevien yhdenmukaistettujen sääntöjen mahdollisen hyväksymisen osalta.
            
         
               (10)
            
            
               Yhteisen maatalouspolitiikan rahoituksesta 21 päivänä kesäkuuta 2005 annetun neuvoston asetuksen (EY) N:o 1290/2005 (5) mukaan eläinlääkintätoimenpiteet rahoitetaan Euroopan maatalouden tukirahastosta. Varainhoidon valvonnan osalta sovelletaan mainitun asetuksen 9, 36 ja 37 artiklaa.
            
         
               (11)
            
            
               Rahoitustuen maksaminen edellyttää, että suunnitellut tutkimukset on toteutettu tosiasiallisesti ja että viranomaiset toimittavat komissiolle kaikki tarvittavat tiedot.
            
         
               (12)
            
            
               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   1.   Unioni myöntää Alankomaille rahoitustukea Q-kuumetta koskeviin tutkimuksiin, joista on yhteenveto liitteessä. Tämä päätös on varainhoitoasetuksen 75 artiklassa tarkoitettu rahoituspäätös.
   2.   Seuraavien edellytysten on täytyttävä:
   
               a)
            
            
               Tutkimusten tulokset on toimitettava komission ja kaikkien jäsenvaltioiden käyttöön ja esitettävä elintarvikeketjua ja eläinten terveyttä käsittelevälle pysyvälle komitealle;
            
         
               b)
            
            
               Alankomaiden on toimitettava komissiolle tekninen ja rahoitusta koskeva loppukertomus viimeistään 31 päivänä maaliskuuta 2012, ja rahoitusta koskevaan kertomukseen on liitettävä tositteet, joista käyvät ilmi aiheutuneet kustannukset ja saavutetut tulokset.
            
         2 artikla
   1.   Tällä päätöksellä 1 artiklan 1 kohdan mukaisiin tehtäviin myönnettävän rahoituksen enimmäismäärä vuodeksi 2011 on 500 000 euroa, joka rahoitetaan seuraavasta Euroopan unionin yleisen talousarvion budjettikohdasta:
   
               —
            
            
               budjettikohta nro 17 04 02 01: 500 000 euroa.
            
         2.   Unionin rahoitustuki maksetaan, kun 1 artiklan 2 kohdan b alakohdan mukaiset kertomukset ja tositteet on esitetty.
   3 artikla
   Tämä päätös on osoitettu Alankomaiden kuningaskunnalle.
   
      Tehty Brysselissä 8 päivänä helmikuuta 2011.
      
         
            Komission puolesta
         
         John DALLI
         
            Komission jäsen
         
      
   
   
      (1)  EUVL L 155, 18.6.2009, s. 30.
   
      (2)  EYVL L 248, 16.9.2002, s. 1.
   
      (3)  EYVL L 357, 31.12.2002, s. 1.
   
      (4)  Eläinten terveyttä ja hyvinvointia käsittelevä Euroopan elintarviketurvallisuusviranomaisen lautakunta (AHAW): Scientific Opinion on Q Fever. EFSA Journal 2010; 8(5):1595. [114 s.]. doi:10.2903/j.efsa.2010.159.
   
      (5)  EUVL L 209, 11.8.2005, s. 1.
   
      LIITE
      
         Q-kuumeen epidemiologian ja kotieläiminä pidettäviin märehtijöihin kohdistuvien mahdollisten valvontatoimenpiteiden tehokkuutta koskevien, 1 artiklan 1 kohdassa tarkoitettujen teknisten ja tieteellisten tutkimusten kuvaus
      
      
                  Hanke 1
               
               
                  :
               
               
                  Vuohissa esiintyvää Q-kuumetta käsittelevässä hankkeessa viljellään C. burnetii -bakteeria ja määritellään Alankomaissa esiintyvät C. burnetii -bakteerin eri genotyypit. Siinä tutkitaan myös C. burnetii -bakteerin elinkykyä lannassa, eri tartuntateitä, immuniteetin kehittymistä, C. burnetii -bakteerin leviämistä tiineissä ja ei-tiineissä kutuissa sekä C. burnetii -bakteerin patogeneeseja yleisesti.
               
            
                  Hanke 2
               
               
                  :
               
               
                  Vuohissa esiintyvien C. burnetii -kantojen virulenssin arviointia koskevassa hankkeessa paneudutaan siihen, onko Alankomaissa tällä hetkellä esiintyvä C. burnetii -kanta virulentimpi kuin muut C. burnetii -kannat.
               
            
                  Hanke 3
               
               
                  :
               
               
                  Q-kuumeen patogeneeseja käsittelevässä hankkeessa tutkitaan vuohien C. burnetii -tartuntojen patogeneesia; tiineyden vaikutusta C. burnetii -tartuntojen patogeneesiin; soluvälitteisen ja humoraalisen immuniteetin muodostumista; vuohissa esiintyvien C. burnetii -kantojen virulenssien eroja sekä luonnollisen infektion aikaansaamaa immuniteettisuojaa. Kun patogeneesi ja leviäminen karjan sisällä tunnetaan, diagnostisten kokeiden tuloksia on helpompi ymmärtää.
               
            
                  Hanke 4
               
               
                  :
               
               
                  Nautakarjassa, lampaissa, koirissa ja kissoissa esiintyvien Q-kuumekantojen kartoitushankkeessa tutkitaan ihmisissä esiintyvän Q-kuumeen ja mahdollisten eläinlähteiden välistä yhteyttä. Tarkoituksena on vertailla eri eläinlajeista löydettyjä Q-kuumekantoja ja ihmispotilaista löydettyjä kantoja. Tämä on tärkeää, jotta voidaan sulkea pois se mahdollisuus, että muut eläimet kuin lypsyvuohet toimivat ihmisten tartuntojen lähteenä.
               
            
                  Hanke 5
               
               
                  :
               
               
                  Rokotusten tehokkuutta käsittelevässä hankkeessa vertaillaan toisiinsa erityisesti Ranskassa jo tehtyjä kenttätutkimuksia sekä Alankomaissa tehtyjä tai tehtäviä uusia kenttätutkimuksia vuohille annettavan Q-kuumerokotuksen tehokkuuden arvioimiseksi.
               
            
                  Hanke 6
               
               
                  :
               
               
                  Sopivien desinfiointitapojen etsintähankkeessa pyritään määrittämään sopivat desinfiointiin käytettävät tuotteet ja arvioimaan, voidaanko puun, oljen, maaperän ja lannan kaltaisia aineita desinfioida tehokkaasti. Hanke käsittää i) desinfiointiin käytettäviä tuotteita koskevien vaatimusten määrittelyn; ii) C. burnetii -bakteerin ja C. burnetii -bakteerin itiöiden inaktivoinnin puhtaista nesteistä; iii) C. burnetii -bakteerin ja C. burnetii -bakteerin itiöiden inaktivoinnin kompleksisista aineista ja lannasta sekä iv) C. burnetii -bakteerin ja C. burnetii -bakteerin itiöiden inaktivoinnin kompleksisista pinnoista.